Rettens dom (Syvende Afdeling) af 3. juli 2014 – Sorinet Commercial Trust Bankers mod Rådet

(Sag T-157/13)

»Fælles udenrigs- og sikkerhedspolitik — restriktive foranstaltninger over for Iran med det formål at undgå nuklear spredning — indefrysning af midler — annullationssøgsmål — søgsmålsfrist — frist for tilpasning af påstandene — formaliteten — begrundelsespligt — urigtigt skøn — tidsmæssig tilpasning af virkningerne af en annullation«

1. Annullationssøgsmål — frister — begyndelsestidspunkt — retsakt, der medfører restriktive foranstaltninger over for en person eller en enhed — retsakt, der er offentliggjort og meddelt adressaterne — datoen for retsaktens meddelelse — meddelelse til adressaten ved hjælp af en offentliggørelse i Den Europæiske Unions Tidende — frist, der begynder at løbe 14 dage efter denne offentliggørelse (art. 263, stk. 6, TEUF; Rettens procesreglement, art. 102, stk. 1; Rådets afgørelse 2010/413/FUSP, art. 24, stk. 3; Rådets forordning nr. 267/2012, art. 46, stk. 3) (jf. præmis 34-49)

2. Retslig procedure — afgørelse eller forordning, der under sagen erstatter den anfægtede retsakt — ny omstændighed — begæring om udvidelse af de oprindelige påstande og anbringender — frist for fremsættelse af en sådan begæring — begyndelsestidspunkt — datoen for meddelelsen om den nye retsakt til adressaterne (art. 263, stk. 6, TEUF; Rettens procesreglement, art. 102, stk. 1; Rådets afgørelse 2013/270/FUSP; Rådets forordning nr. 522/2013) (jf. præmis 51-55)

3. Den Europæiske Union — domstolskontrol med lovligheden af institutionernes retsakter — restriktive foranstaltninger over for Iran — foranstaltninger truffet inden for rammerne af kampen mod nuklear spredning — kontrollens rækkevidde — vurdering af lovligheden ud fra de oplysninger, der forelå på tidspunktet for vedtagelsen af beslutningen (art. 263 TEUF og 296 TEUF; Den Europæiske Unions charter om grundæggende rettigheder, art. 47; Rådets afgørelse 2013/270/FUSP; Rådets forordning nr. 522/2013) (jf. præmis 61, 62, 64 og 74)

4. EU-retten — principper — ret til forsvar — ret til en effektiv domstolsbeskyttelse — restriktive foranstaltninger over for Iran — indefrysning af midler, der tilhører personer, enheder eller organer, som medvirker til eller støtter den nukleare spredning — pligt til meddelelse af nye forhold, der lægges den pågældende til last — rækkevidde (Rådets afgørelse 2013/270/FUSP; Rådets forordning nr. 522/2013) (jf. præmis 64, 65 og 68-74)

5. Fælles udenrigs- og sikkerhedspolitik — restriktive foranstaltninger over for Iran — indefrysning af midler, der tilhører personer, enheder eller organer, som medvirker til eller støtter den nukleare spredning — adfærd svarende til støtte til en sådan spredning — foreligger ikke (Rådets afgørelse 2013/270/FUSP; Rådets forordning nr. 522/2013) (jf. præmis 64, 67 og 73-79)

6. Institutionernes retsakter — begrundelse — forpligtelse — rækkevidde — restriktive foranstaltninger over for Iran — indefrysning af midler, der tilhører personer, enheder eller organer, som medvirker til eller støtter den nukleare spredning — pligt til at meddele adressaten begrundelsen samtidig med den bebyrdende retsakt eller snarest derefter — grænser — Unionens eller medlemsstaternes sikkerhed og varetagelsen af deres internationale relationer — rækkevidde (art. 296 TEUF; Rådets afgørelse 2013/270/FUSP; Rådets forordning nr. 522/2013) (jf. præmis 69-74)

7. Annullationssøgsmål — dom om annullation — retsvirkninger — delvis annullation af en forordning eller en afgørelse vedrørende vedtagelsen af restriktive foranstaltninger over for Iran — virkningen af annullationen fra udløbet af appelfristen eller afvisningen af appellen (art. 264 TEUF og 266 TEUF; statutten for Domstolen, art. 56, stk. 1; Rådets afgørelse 2013/270/FUSP; Rådets forordning nr. 522/2013) (jf. præmis 80-86)

Angående

Påstand om annullation af dels Rådets afgørelse 2012/829/FUSP af 21. december 2012 om ændring af afgørelse 2010/413/FUSP om restriktive foranstaltninger over for Iran (EUT L 356, s. 71), for så vidt som den opførte sagsøgerens navn på listen i bilag II til Rådets afgørelse 2010/413/FUSP af 26. juli 2010 om restriktive foranstaltninger over for Iran og om ophævelse af fælles holdning 2007/140/FUSP (EUT L 195, s. 39), samt af Rådets gennemførelsesforordning (EU) nr. 1264/2012 af 21. december 2012 om gennemførelse af forordning (EU) nr. 267/2012 om restriktive foranstaltninger over for Iran (EUT L 356, s. 55), for så vidt som den opførte sagsøgerens navn på listen i bilag IX til Rådets forordning (EU) nr. 267/2012 af 23. marts 2012 om restriktive foranstaltninger over for Iran og om ophævelse af forordning (EU) nr. 961/2010 (EUT L 88, s. 1), og dels af Rådets afgørelse 2013/270/FUSP af 6. juni 2013 om ændring af afgørelse 2010/413 (EUT L 156, s. 10), for så vidt som den har opretholdt sagsøgerens navn på listen i bilag II til afgørelse 2010/413, såvel som af Rådets gennemførelsesforordning (EU) nr. 522/2013 af 6. juni 2013 om gennemførelse af forordning nr. 267/2012 (EUT L 156, s. 3), for så vidt som den har opretholdt sagsøgerens navn på listen i bilag IX til forordning nr. 267/2012.

Konklusion

1) Rådets afgørelse 2012/829/FUSP af 21. december 2012 om ændring af afgørelse 2010/413/FUSP om restriktive foranstaltninger over for Iran annulleres, for så vidt som den opførte Sorinet Commercial Trust Bankers Ltd’s navn i bilag II til Rådets afgørelse 2010/413 af 26. juli 2010 om restriktive foranstaltninger over for Iran og om ophævelse af fælles holdning 2007/140/FUSP.

2) Rådets gennemførelsesforordning (EU) nr. 1264/2012 af 21. december 2012 om gennemførelse af forordning (EU) nr. 267/2012 om restriktive foranstaltninger over for Iran annulleres, for så vidt som den opførte Sorinet Commercial Trust Bankers’ navn i bilag IX til Rådets forordning (EU) nr. 267/2012 af 23. marts 2012 om restriktive foranstaltninger over for Iran og om ophævelse af forordning (EU) nr. 961/2010.

3) Rådets afgørelse 2013/270/FUSP af 6. juni 2013 om ændring af afgørelse 2010/413 annulleres, for så vidt som den har opretholdt Sorinet Commercial Trust Bankers’ navn i bilag II til afgørelse 2010/413.

4) Rådets gennemførelsesforordning (EU) nr. 522/2013 af 6. juni 2013 om gennemførelse af forordning nr. 267/2012 annulleres, for så vidt som den har opretholdt Sorinet Commercial Trust Bankers’ navn i bilag IX til forordning nr. 267/2012.

5) Virkningerne af bilag II til afgørelse 2010/413, som ændret ved afgørelse 2013/270, og af bilag IX til forordning nr. 267/2012, som ændret ved gennemførelsesforordning nr. 522/2013, opretholdes – for så vidt angår Sorinet Commercial Trust Bankers – indtil datoen for udløbet af appelfristen som omhandlet i artikel 56, stk. 1, i statutten for Den Europæiske Unions Domstol eller, såfremt appel er iværksat inden for denne frist, indtil stadfæstelsen eller afvisningen af appellen.